送趙端質歸朝
作者：王之道
朝代：宋

paragraphs: 聖治中興日，宗藩第一流。
九重資共理，三載頼分憂。
昨日交符虎，當時競带牛。
咄嗟成藥石，談笑獲鋤耰。
善政稱無擾，罷民遂有瘳。
教風興子弟，膏澤被田疇。
士論高强漢，王功繼屏周。
外臺書課最，禁從表才猷。
往矣登青瑣，宜哉建碧油。
瘡痍爭借寇，憔悴獨依劉。
我願攀鱗進，人思卧轍留。
是行端可喜，名姓在金甌。